Predkladacia správa

Správa o zdravotnom stave obyvateľov Slovenskej republiky sa predkladá na základe uznesenia vlády Slovenskej republiky č.689 zo  7. júla 2004 bodu B 2.

Základom správy sú  údaje o demografickom vývoji obyvateľstva SR. Obsah správy je zameraný na popis vývoja najzávažnejších chronických ochorení v populácii Slovenska, poukazuje tiež na hlavé príčiny a rizikové faktory, ktoré podmieňujú ich výskyt. Na základe štatistických a epidemiologických analýz správa hodnotí vývoj najmä tých chronických ochorení, ktoré sú najčastejšie príčinou negatívnych zmien zdravotného stavu obyvateľov Slovenskej republiky.

V sledovanom období bol demografický vývoj a vývoj úmrtnosti a chorobnosti na Slovensku charakterizovaný:  

-	obdobie posledných troch rokov má vo vzťahu k predošlému vývoju kompenzačný charakter,
-	od roku 2003 pozorujeme trend rastu reprodukčných mier – zvyšuje sa pôrodnosť, naďalej  klesá potratovosť,
-	úmrtnosť obyvateľstva sa od roku 1993 udržuje pod hranicou 10 zomrelých osôb na 1000 obyvateľov. V roku 2005 zomrelo 53 475 osôb, hrubá miera úmrtnosti sa zvýšila medziročne o 0,3 bodu na 9, 9 promile,
-	stredná dĺžka života pri narodení mužov je na úrovni 70,11 rokov, u žien 77,9 rokov,
-	príčinou smrti bolo v hodnotenom období 94 % všetkých úmrtí obsiahnutých  nasledovne:
1. Choroby obehovej sústavy, muži 48%, ženy 62%
            2. Nádory muži 25%, ženy 19%
      3. Vonkajšie príčiny muži 9%, ženy 3%
      4. Choroby dýchacej sústavy muži  6%,ženy 5%
      5. Choroby tráviacej sústavy muži 6%, ženy 4 %.

Na základe vývoja neinfekčných ochorení a prognostických ukazovateľov sa dá predpokladať, že počet úmrtí na ochorenia neifekčenej etiológie bude stúpať. Vychádzajúc z uvedeného prehľadu zdravotného stavu obyvateľstva je potrebné, aby zdravotníctvo v nasledujúcom období vo zvýšenej miere venovalo úsilie na zmenu postojov obyvateľov k vlastnému zdraviu. Na splnenie tejto úlohy považujeme za prvoradé dôrazne zvýšiť prevenciu v každej oblasti a  v nie menšej miere realizovať ciele Národného programu podpory zdravia ako aj iných preventívnych programov.
       
Infekčné ochorenia naďalej významne ohrozujú zdravie verejnosti. Medzinárodné cestovanie a obchod, legálna ale najmä ilegálna migrácia prinášajú so sebou vyššiu pravdepodobnosť vzniku a šírenia infekčných ochorení, pričom cena za neskorý zásah je oveľa vyššia ako prevencia a včasné varovanie.

Systematický nepretržitý dohľad nad všetkými faktormi, ktoré ovplyvňujú výskyt a šírenie prenosných ochorení sa na Slovensku zabezpečuje už od druhej polovice päťdesiatych rokov a jeho efektívnosť dokazuje výrazný pokles výskytu väčšiny prenosných ochorení, najmä tých, ktorým sa dá predchádzať očkovaním. Aktívna a cielená surveillance jednotlivých ochorení je v SR organizačne zabezpečovaná sieťou regionálnych úradov verejného zdravotníctva (RÚVZ). Základom dohľadu je zákonom ustanovené povinné hlásenie výskytu infekčných ochorení, podozrení z infekčného ochorenia a tiež prípadov nosičstva choroboplodných zárodkov. Následne sa v ohniskách nákazy vykonáva epidemiologické a laboratórne vyšetrovanie a represívne opatrenia. Dohľad je zameraný najmä na prioritné skupiny ochorení, ako sú napr. ochorenia ovplyvniteľné očkovaním, nákazy z potravín, vírusové zápaly pečene, infekčné ochorenia nervového systému, ochorenia prenosné zo zvierat na ľudí, AIDS a tuberkulóza.

Epidemiologickú situáciu v Slovenskej republike možno v súčasnosti hodnotiť ako uspokojivú. Veľmi dobré výsledky sa dosiahli u ochorení proti ktorým sa očkuje. Problémom naďalej ostávajú salmonelózy, i keď v ostatných rokoch sa pozoruje mierne klesajúci trend ich výskytu. Pozornosť si zasluhuje aj stúpajúci výskyt pohlavných ochorení a tuberkulózy. Reálna hrozba chrípkovej pandémie si vyžaduje intenzívnu prípravu všetkých rezortov a dôsledné plánovanie opatrení. 

Je nevyhnutné udržiavať a rozvíjať medzinárodnú spoluprácu, najmä začlenenie Slovenska do európskych sietí pre infekčné ochorenia koordinované Európskou komisiou a Svetovou zdravotníckou organizáciou.